## La Ciutat de les Arts i les Ciències organitza una observació amb telescopis de la Lluna i Saturn des del Jardí d’Astronomia de l’Umbracle

*** Esta activitat, que es farà amb motiu de la Setmana de l’Espai, tindrà lloc este dijous 10 d’octubre de 21:00 a 22:30 hores**

La Ciutat de les Arts i les Ciències ha organitzat una observació astronòmica de la Lluna i Saturn amb motiu de la Setmana Mundial de l’Espai. Esta activitat, d’accés lliure i gratuït, es farà dijous que ve 10 d’octubre de 21:00 a 22:30 hores en el Jardí d’Astronomia de l’Umbracle, sempre que les condicions meteorològiques ho permeten. El públic assistent podrà observar, a través de cinc telescopis, detalls de la superfície lunar com cràters i muntanyes, així com els famosos anells de Saturn.

La Lluna es trobarà eixa nit en fase de quart creixent, il·luminada al 50 %, per la qual cosa oferirà unes imatges espectaculars dels accidents geogràfics de la seua superfície. El públic assistent haurà de fixar-se especialment en la zona del terminador (frontera entre el dia i la nit lunar) en el qual s’aprecia millor l’efecte tridimensional del relleu. La quantitat de detalls perceptibles en esta fase lunar és notable: muntanyes, planes, clivelles, rimes, serralades i multitud de cràters de grandàries i formes diverses, alguns fins i tot amb pics centrals que s’eleven més de 2.000 metres.

L’objectiu següent serà Saturn. A 1.400 milions de quilòmetres de la Terra mostrarà els seus anells quasi de cantó per la qual cosa que la seua visió no resultarà tan espectacular com en anteriors ocasions. En canvi, esta circumstància permet apreciar millor el notable aplatament polar del planeta a causa de la seua ràpida rotació, així com alguna franja nuvolosa més fosca paral·lela a l’equador (banda equatorial nord) i també diversos dels seus satèl·lits, sobretot els dos més prominents, Tità i Rhea, que apareixeran molt junts a l’oest del planeta.

Fecha: 07/10/2024